Publication: Magyar Közlöny
Issue: MK-2011-119 (Year: 2011, Number: 119)
Era: contemporary
Section: A Magyar Köztársaság Legfelsõbb Bírósága 3/2011. (X. 14.) büntetõ jogegységi határozata
Paragraph Index: 473

3. A Békéscsabai Városi Bíróság az 1.B.84/2009/125. számú ítéletében az I. r. vádlottat – egyebek mellett – felbujtóként, folytatólagosan elkövetett csalás bûntettének kísérletében mondta ki bûnösnek. A tényállás lényege szerint az I. r. vádlott rábírta a III. r. vádlottat, hogy valótlan tartalmú munkáltatói igazolás felhasználásával pénzintézeti hitelt igényeljen a banktól. Ez a III. r. vádlott részérõl megtörtént. Ezt követõen a II. r. vádlott ugyanettõl a pénzintézettõl személyi kölcsönt igényelt, melyhez csatolta az I. r. vádlott által korábban kifejezetten erre a célra kiállított valótlan tartalmú munkáltatói igazolást. Végül az I. r. vádlott rábírta a IV. r. vádlottat, hogy valótlan tartalmú munkáltatói igazolás felhasználásával áruvásárlási hitelt igényeljen ugyanettõl a pénzintézettõl. A hitelkérelmeket és a kölcsönkérelmet a pénzintézet elutasította. A fellebbezések folytán másodfokon eljárt Békés Megyei Bíróság a 2.Bf.191/2010/11. számú ítéletével az elsõfokú bíróság ítéletét az I. r. vádlott tekintetében megváltoztatta: az elsõfokú bíróság által felbujtóként, folytatólagosan elkövetett csalás bûntette kísérleteként értékelt cselekményt – a folytatólagosságot mellõzve – 2 rb. felbujtóként, és 1 rb. bûnsegédként üzletszerûen elkövetett és egyben az okozott kár nagysága szerint minõsülõ csalás bûntette kísérletének értékelte. Kifejtette: „Dogmatikai alapelv, hogy a részesi magatartás járulékos jellegû, melybõl az is következik, hogy a részes cselekményének minõsítése a tetteséhez igazodik, sõt mi több, a járulékos jelleg olyan erõteljes, hogy tovább menve tettesi cselekmény, vagy annak bizonyítottsága hiányában a részesi alakzat szóba sem jöhet. Ennek megfelelõen irányadó az a bírói gyakorlat, hogy a bûncselekmény részesének cselekménye annyi rendbeli, ahány tettesi alapcselekményhez kapcsolódik.”

Source: https://magyarkozlony.hu/hivatalos-lapok/b62b47843462efdef771f4efa56d6893ada7b96a/dokumentumok/f6046e07f146a6a859a94689ab54f0509567dc7d/letoltes